Nevjerojatni Hulk

Bio je jedan običan školski dan. Vratio sam se iz škole i umjesto da se odmorim pa pišem zadaću, ja, naravno, idem odmah pred računalo. Volim igrati igrice i odlutati u svijet mašte u kojem je sve po mom. Najdraža igrica donedavno mi je bila Hulk, jednostavno sam ju obožavao. Dobio sam ju za rođendan i od tada se od nje nisam odvajao.

Mojim se roditeljima igranje igrica, naravno, ne sviđa i pomalo su zabrinuti za mene. Da se mene pita, po cijele bih ih dane igrao. Mislim da je moje igranje postalo problem jer je postalo glavna tema razgovora mojih roditelja. Jednom sam čuo njihov razgovor. „Naš sin ima problem. Opsjednut je igranjem igrice. Moramo ga nekako odmaknuti od igranja, pretjerao je.“, rekla je mama. Tata se složio: „Istina, nemam ja ništa protiv igranja igrica, ali pretjerao je“. Nakon što sam čuo njihov razgovor, zaključio sam da me njihova briga uopće ne zanima. Ne moraju biti zabrinuti jer nemaju razloga. Uostalom, zabraniti mi da igram igricu koju hoću i kad hoću? Neće ići! Cijelo sam se djetinjstvo igrao vani i to mi je bilo lijepo, ali sad sam sedmi razred i život se odvija na kompjuteru. Ne samo moj, nego svih mojih vršnjaka. Školu sam mrzio više od svega, nastava me uopće nije zanimala, pogotovo sad u sedmom razredu. Ni to se mojim roditeljima nije sviđalo. Školu sam shvaćao kao tešku obavezu, a jutarnje buđenje najvećom mukom. Najbolji dio dana bio mi je dok sam se vratio kući, bacio torbu u neki dio sobe i upalio kompjutor. Znao sam da me čeka Hulk i da moj dan konačno dobiva smisao. Tako je bilo i tog dana. Odmah sam otišao upaliti igricu Hulk, ali sam se začudio jer se nije htjela pokrenuti. Svaki dan je radila odlično, a sad neće! Odmah sam otišao pitati roditelje je li mi netko dirao igricu. Odmah se javila mama: „Da, ja! Obrisala sam je!“ „Dosta je tvojih gluposti!“, nastavio je tata. Viknuo sam, otišao u sobu i snažno zalupio vratima. Bio sam bijesan. U svojoj sobi imam jedan ormar u kojem držim neobične stvari i u koji ulazim kad sam tužan ili ljut. Ušao sam u ormar da se smirim jer bih im sigurno u ljutnji rekao nešto zbog čega bih požalio. Uzeli su mi jedino veselje! Kako da im oprostim? Moj heroj iz igrice, Hulk, toliko me fascinirao da sam često poželio biti kao on. To sam upravo poželio i u ovom trenutku u kojem sam bio bijesan. „Želim postati Hulk, želim postati Hulk!“, ponavljao sam glasno. Odjedanput mi se počela parati majica, a zatim i hlače. Ormar u kojem sam bio počeo je pucati, a ja sam rastao sve veći i postajao sve jači. Želja mi se ostvarila! Postao sam Hulk! Mama i tata su dojurili u moju sobu zbog velike buke. Kad su došli u moju sobu i ugledali me, nisu se mogli pomaknuti niti išta reći. Nakon nekoliko trenutaka šutnje, progovorio sam: „Bok mama i tata!“ „Jesi li to stvarno ti?, upitao je u čudu tata. „Što si to napravio iz sebe?“, pitala je mama. Rekao sam im da mi je najveća želja bila postati Hulk, a ta mi se želja upravo ostvarila. I rekao sam im da ako se nešto jako želi, onda se to i ostvari. Bio sam sretan, pokazao sam ja njima da se sa mnom ne smiju šaliti. Ubrzo sam shvatio da sam toliko velik i da se ne mogu pomaknuti ni izaći iz sobe. Mama je kroz suze rekla: „Što su to igrice napravile od tebe?“ Htio sam ponosno izaći iz sobe i likovati zbog toga što sam im pokazao da mogu sve što hoću, ali dogodila se nezgoda. Zapeo sam tijelom u vrata, glava mi je probila strop. Nisam se mogao uopće pomaknuti. Uhvatila me panika, želio sam samo izaći van i potrčati kao nevjerojatni Hulk, pokazati svoju snagu, srušiti neko drvo… Ali zapeo sam. Toliko da su morali zvati vatrogasce da me izvuku. Zbog toga su morali srušiti pola kuće. Mama je jako plakala i govorila da me samo želi normalnog i zdravog, da ju nije briga ako ću po cijele dane igrati igrice. Njezine suze su me osvijestile, želio sam da ne bude tužna. Vratit ću se u normalu i više neće plakati zbog mene. Ideja mi nije bila baš neka. Htio sam se osvetiti i dati im do znanja da mi ništa ne mogu zabraniti. „Što sam to napravio? Želim se vratiti u normalu, želim se vratiti u normalu…“, počeo sam ponavljati glasno. Umjesto da sam se vratio u normalu, počeo sam još jače rasti, bio sam viši od stabala u šumi. „Neeeeee“, vikao sam bez prestanka. U tom sam se trenu probudio, a u ruci mi je bila igrica Hulk. Brzo sam došao k sebi, shvatio sam da je sve bio samo san. Odmah sam potražio roditelje i snažno ih zagrlio. Začudili su se, pitali su me jesam li dobro. Rekao sam im da se ispričavam na lošem ponašanju i da ću se popraviti. „E, kad bi se nakon svake svađe ovako ispričavao…“, rekao je tata. Ispričao sam im svoj san i još jednom im se ispričao na tome što ih nisam slušao. Shvatio sam da moram poštivati roditelje i biti zahvalan na svemu što imam. Od tog se dana sve promijenilo. Moj nevjerojatni Hulk je završio u ladici, bila mi je predraga ta igrica da bih je kome poklonilo, ali me više nije zanimala. Pred kompjutorom sam provodio malo vremena, uglavnom dok sam nešto istraživao za školu. Dogodilo se i to da sam zavolio školu! Sve oko sebe sam ugodno iznenadio. Odmah sam ispravio tri jedinice koje sam uspio skupiti. Nastavnici su se začudili, ali zadovoljni su i potiču me da budem što bolji. Nikad se nisam bolje osjećao, nikad me nije više stvari zanimalo i bio sam sretan što sam se riješio ovisnosti o igricama. Svaki dan dok dođem iz škole zagrlim roditelje, pričam s njima i odmah idem pisati zadaću. Naučio sam cijeniti i slušati svoje roditelje, postao sam bolji učenik i prijatelj. Igrica o nevjerojatnom Hulku potaknula me da uočim svoje loše osobine i pretvorim ih u dobre. Shvatio sam da sam sretan jer imam sve i nadam se da ću, kad odrastem, postati dobar čovjek.

Aleksandar Radmilović, 7. razred